和子由聞子瞻將如終南太平宮溪堂讀書
作者：蘇軾
朝代：宋

paragraphs: 役名則已勤，徇身則已媮。
我誠愚且拙，身名兩無謀。
始者學書判，近亦知問囚。
但知今當爲，敢問向所由。
士方其未得，惟以不得憂。
既得又憂失，此心浩難收。
譬如倦行客，中路逢清流。
塵埃雖未脫，暫憩得一漱。
我欲走南澗，春禽始嚶呦。
鞅掌久不决，爾來已徂秋。
橋山日月追，府縣煩差抽。
王事誰敢愬，民勞吏宜羞。
中間罹旱暵，欲學喚雨鳩。
千夫挽一木，十步八九休。
渭水涸無泥，菑堰旋插修。
對之食不飽，餘事更遑求。
近日秋雨足，公餘試新篘。
劬勞幸已過，朽鈍不任鎪。
秋風迫吹帽，西阜可縱游。
聊爲一日樂，慰此百年愁。